વેરાવળ તાલુકાના ઇણાજ ગામે મનરેગા યોજનામાં થયેલા ૭૫ લાખની વધુના કૌભાંડમાં પોલીસ ધીમી પણ મક્કમ ગતિએ તપાસ આગળ વધારી રહી છે. એક તરફ પૂરુવા એકઠા કરવાની કાર્યવાહી ચાલે છે. જેના ભાગરૂપે ટીડીઓ પાસેથી મનરેગાના કૌભાંડ સંબંધિત દસ્તાવેજી પુરાવા, તેમજ બેન્ક પાસેથી ૧૭૩ ભેદી ખાતાઓની વિગતો માગવામાં આવી છે. બીજીતરફ આરોપીઓને પણ સમન્સ પાઠવી દેવામાં આવ્યા છે. જો કે ગમે ત્યારે ધરપકડ થઈ જવાની બીકે આરોપીઓ ફફડી રહ્યા છે અને જાહેરમાં દેખાવાનું જ બંધ કરી દીધું હોવાનું પણ સૂત્રો તરફથી જાણવા મળી રહ્યું છે. સૂત્રો પાસેથી મળતી માહિતી પ્રમાણે, મનરેગામાં પોલીસના સકંજાથી બચવા શકમંદ સરપંચ રમેશ ઝાલા તથા સુનિલ સોરઠે હાઇકોર્ટમાં જામીન અરજી કરી છે. જેમાં ૮મી તારીખની મુદ્દત પડી છે. દરમિયાન પોલીસે પુરાવા એકઠા કરવાની કાર્યવાહી વધુ ગતિશીલ બનાવી છે.